蟹
作者：唐彥謙
朝代：唐

paragraphs: 湖田十月清霜墮，晚稻初香蟹如虎。
扳罾拖網取賽多，篾簍挑將水邊貨。
縱橫連爪一尺長，秀凝鐵色含湖光。
蟛蜞石蟹已曾食，使我一見驚非常。
買之最厭黃髯老，償價十錢尚嫌少。
漫誇丰味過蝤蛑，尖臍猶勝團臍好。
充盤煮熟堆琳琅，橙膏醬渫調堪嚐。
一斗擘開紅玉滿，雙螯{拶扌=口}出瓊酥香。
岸頭沽得泥封酒，細嚼頻斟弗停手。
西風張翰苦思鱸，如斯丰味能知否。
物之可愛尤可憎，嘗聞取刺於青蠅。
無腸公子固稱美，弗使當道禁橫行。